संस्कारविहीन व्यक्ति या जिस मनुष्य का जन्म होने पर कोई भी संस्कार ना हुआ हो, वह वास्तव में एक पशु समान ही है, क्योंकि जब कोई पशु जन्म लेता है तो उसका ना कोई नामकरण संस्कार होता है, ना उसकी षष्ठी पूजा होती है और ना ही जातक सूतक दूर करने के लिए कोई यज्ञादि होता है। मनुष्य केवल अपने संस्कारित जीवन के कारण ही पशु से अलग नजर आता है। जो व्यक्ति बिछड़ कर जंगली जीवन जीने को मजबूर हो जाता है तो प्रायः यह देखा जाता है कि उसमें और जानवरों की गतिविधियों में कोई अन्तर ही नहीं होता। अतः सभ्य समाज अच्छे संस्कारों से ही स्थापित हो सकता है, इसके लिए हमें आधुनिक होने के साथ-साथ अपनी प्राचीन परम्पराओं से जुड़ना ही होगा, अन्यथा मानव-जाति एक दिन विनाश के कगार पर पहुँच जाएगी।